Uredba Sveta (ES) št. 398/94

z dne 21. februarja 1994

o spremembi Uredbe (EGS) št. 3433/91 o uvedbi dokončne protidampinške carine pri uvozu žepnih plinskih vžigalnikov na kresilni kamen, ki jih ni mogoče ponovno napolniti, s poreklom iz Japonske, Ljudske republike Kitajske, Republike Koreje in Tajske in odobritvi dokončnega pobiranja začasne protidampinške carine

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 2423/88 z dne 11. julija 1988 o zaščiti proti dampinškim ali subvencioniranim uvozom iz držav, ki niso članice Evropske gospodarske skupnosti [1], in zlasti člena 12 Uredbe,

ob upoštevanju predloga Komisije, ki ga je ta predložila po posvetu v Svetovalnem odboru, kakor je predvideno z navedeno uredbo,

ob upoštevanju naslednjega:

A. Začasni ukrepi

(1) Svet je z Uredbo (EGS) št. 3433/91 [2] uvedel dokončno protidampinško carino na uvoz žepnih plinskih vžigalnikov na kresilni kamen, ki jih ni mogoče ponovno napolniti (v nadaljnjem besedilu: "vžigalniki"), s poreklom iz Japonske, Ljudske republike Kitajske, Republike Koreje in Tajske. Komisija je s Sklepom 91/604/EGS [3] sprejela zavezo, ki jo je ponudil tajski proizvajalec Thai Merry Co. Ltd, čigar izvoz je bil posledično izključen iz plačila protidampinških carin.

(2) Thai Merry Co. Ltd je z dopisom z dne 18. avgusta 1993 preklical svojo zavezo. Posledično je Komisija z Uredbo (EGS) št. 2957/93 [4] uvedla začasno protidampinško carino na uvoz žepnih plinskih vžigalnikov na kresilni kamen, ki jih ni mogoče ponovno napolniti (v nadaljnjem besedilu: "vžigalniki") v Skupnost, ki se uvrščajo v oznako KN ex96131000 (oznaka TARIC 96131000*10), s poreklom iz Tajske in ki jih je izdelalo podjetje Thai Merry Co. Ltd (dodatna oznaka TARIC: 8740).

B. Nadaljnji postopek

(3) Po uvedbi začasne protidampinške carine je industrija Skupnosti zaprosila, kar ji je bilo odobreno, za možnost zaslišanja pred Komisijo, da predstavi svoja stališča.

(4) V zvezi s preklicem zaveze podjetja Thai Merry Co. Ltd. ni bilo predloženih novih argumentov. Zato je Svet potrdil ugotovitve iz Uredbe (EGS) št. 2957/93 glede tega vprašanja.

Poleg tega Svet nima razlogov, da bi bil mnenja, da je treba spremeniti končne ugotovitve preiskave, na podlagi katerih je bila sprejeta Uredba (EGS) št. 3433/91. Nobena zainteresirana stranka ni podala nobenih argumentov v zvezi s tem.

C. Carine

(5) Ker je splošna carina za vso državo, določena z Uredbo (EGS) št. 3433/91, temeljila na okoliščinah podjetja Thai Merry Co. Ltd, je edina potrebna sprememba navedene uredbe odprava oprostitve te carine za podjetje Thai Merry Co. Ltd.

D. Pobiranje začasne carine

(6) Na podlagi obsega ugotovljene stopnje dampinga in resnosti škode, povzročene proizvajalcem Skupnosti, je prav tako treba pobrati dokončno in v celoti zneske, zavarovane z začasno protidampinško carino,

SPREJEL NASLEDNJO UREDBO:

Člen 1

Člen 1(3) Uredbe (EGS) št. 3433/91 se črta.

Člen 2

Zneski, zavarovani z začasno protidampinško carino, uvedeno v skladu z Uredbo (EGS) št. 2957/93, se dokončno poberejo.

Člen 3

Ta uredba začne veljati dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 21. februarja 1994

Za Svet

Predsednik

Th. Pangalos

[1] UL L 209, 2.8.1988, str. 1.

[2] UL L 326, 28.11.1991, str. 1.

[3] UL L 326, 28.11.1991, str. 31.

[4] UL L 267, 28.10.1993, str. 2.

--------------------------------------------------